*Ministerstvo práce, sociálnych vecí a rodiny SR spúšťa prvú pomoc zamestnancom, podnikateľom a živnostníkom pri znižovaní dopadov koronavírusu, ktorú schválila vláda Slovenskej republiky 31. marca 2020. Úrady práce, sociálnych vecí a rodiny budú od 6. apríla 2020 od 12:00 prijímať žiadosti o príspevky na mzdy zamestnancov od zamestnávateľov, ktorí museli povinne zatvoriť prevádzky. Od stredy, 8. 4. 2020, budú môcť od 12:00 žiadať o príspevky aj ostatní záujemcovia, a to zamestnávatelia s poklesom príjmu a SZČO. Aby bol proces čo najjednoduchší a najrýchlejší, všetky potrebné informácie k pomoci a postup pri žiadaní nájdu záujemcovia na novej webovej stránke* ***www.pomahameludom.sk.***

KOMU JE URČENÁ POMOC?

* Zamestnávateľom, vrátane SZČO, ktorí sú zamestnávateľmi, ktorí museli svoje prevádzky zatvoriť na základe rozhodnutia [Úradu verejného zdravotníctva SR](http://www.uvzsr.sk/index.php?option=com_content&view=category&layout=blog&id=250&Itemid=153).
* Zamestnávateľom a SZČO, ktorým poklesli tržby o najmenej 20 %, a SZČO, ktoré povinne zatvorili prevádzku alebo obmedzili svoju činnosť v čase vyhlásenia mimoriadnej situácie, núdzového alebo výnimočného stavu.

AKÚ POMOC DOSTANEM?

**Zamestnávatelia, ktorí povinne zatvorili prevádzky (opatrenie 1)**

**Zamestnávatelia**a **SZČO**, ktorí sú zamestnávateľmi, ktorí museli svoje prevádzky zatvoriť, môžu požiadať **o príspevok na mzdu zamestnanca vo výške 80 % jeho priemerného zárobku**, najviac vo výške 1 100 eur. Podmienkou je udržanie pracovného miesta aj po skončení krízového obdobia.

Príspevok sa poskytuje na zamestnanca, ktorému zamestnávateľ alebo SZČO nemôže prideľovať prácu z dôvodu prekážky na strane zamestnávateľa (§ 142 Zákonníka práce).

**Maximálna celková výška**príspevku pre jedného žiadateľa je **800 000 eur na celé obdobie**realizácie projektu.

**SZČO, ktoré nie sú zamestnávateľmi a povinne zatvorili prevádzky alebo obmedzili svoju činnosť
Zamestnávatelia a SZČO, ktorým poklesli tržby o najmenej 20 % (opatrenie 2)**

**Zamestnávatelia**(okrem subjektov verejnej správy), ktorí **nemuseli**povinne prerušiť alebo obmedziť prevádzkovej činnosti a poklesli im tržby o najmenej 20 %, môžu požiadať o **príspevok na mzdu zamestnanca**. Výška príspevku sa určí podľa poklesu tržieb. Podmienkou je udržanie pracovného miesta aj po skončení krízového obdobia.

**SZČO, ktoré sú zamestnávateľom**a prerušili alebo obmedzili prevádzkovanie samostatnej zárobkovej činnosti alebo im poklesli tržby o najmenej 20 %, môžu požiadať **o príspevok na náhradu straty príjmu**zo zárobkovej činnosti. Môžu požiadať aj o príspevok na mzdu zamestnanca podľa opatrenia 1. Podmienkou je udržanie pracovného miesta aj po skončení krízového obdobia.

**SZČO**, ktoré prerušili alebo obmedzili svoju činnosť alebo im poklesli tržby o najmenej 20 %, môžu požiadať **o príspevok na náhradu straty príjmu**zo zárobkovej činnosti.

Príspevok sa poskytuje na zamestnanca, ktorému zamestnávateľ alebo SZČO nemôže prideľovať prácu z dôvodu prekážky na strane zamestnávateľa (§ 142 Zákonníka práce).

**POZOR!**
**Nárok**na príspevok **má SZČO**iba vtedy, ak bola povinne alebo dobrovoľne nemocensky a dôchodkovo poistená v období do 31. marca 2020 a poistenie jej trvá aj po tomto dni, alebo čerpá tzv. odvodové prázdniny.
**Nárok**na príspevok **nemá SZČO**, ktorá má súbežne uzatvorený pracovný pomer, alebo SZČO, ktorá má zrušenú alebo pozastavenú živnosť.

**Výška príspevku**na mzdy zamestnanca pre zamestnávateľa alebo SZČO, ktorá je zamestnávateľom, alebo paušálny príspevok na náhradu straty príjmu zo zárobkovej činnosti pre SZČO **sa určí podľa poklesu tržieb**.

|  |  |
| --- | --- |
| **pokles tržieb (kategórie)** | marec 2020 |
| menej ako 10% | 0,-eur |
| 10 %, - 19,99% | 90,- eur |
| 20 %, - 29,99% | 150,- eur |
| 30 %, - 39,99% | 210,- eur |
| 40 a viac % | 270,- eur |

|  |  |
| --- | --- |
| **pokles tržieb (kategórie)** | apríl 2020 |
| menej ako 20% | 0,- eur |
| ≥ 20 %, od 20,00-39,99% | 180,- eur |
| ≥ 40 %, od 40,00-59,99% | 300,- eur |
| ≥ 60 %, od 60,00-79,99% | 420,- eur |
| ≥ 80 %, od 80% a viac | 540,- eur |

AKO URČÍM POKLES TRŽIEB?

Každý žiadateľ si zvolí **jednu z alternatív spôsobu výpočtu poklesu tržieb**:

1. Porovnáva sa tržba za vykazovaný mesiac s tržbou za rovnaký mesiac predchádzajúceho roka (napr. pre vykazované obdobie 03/2020 - predchádzajúce je 03/2019).
2. Porovnáva sa priemer tržby v roku 2019 (t. j. 1/12 tržieb za rok 2019) s tržbou za vykazovaný mesiac - oprávnení sú iba tí, ktorí vykonávali zárobkovú činnosť celý rok 2019.
3. Porovnáva sa tržba za február 2020 s tržbou za vykazovaný mesiac - oprávnení sú iba tí, ktorí vykonávali zárobkovú činnosť len časť roka 2019 a začali vykonávať zárobkovú činnosť najneskôr k 1.2.2020

AKO DLHO SA PRÍSPEVOK POSKYTUJE?

Príspevok sa poskytuje **od 12. marca 2020**, teda od dňa rozhodnutia Úradu verejného zdravotníctva SR o uzatvorení alebo obmedzení prevádzok, do konca kalendárneho mesiaca, v ktorom bude rozhodnutie Úradu verejného zdravotníctva SR zrušené.

AKO POŽIADAM O PRÍSPEVOK?

Jednoducho. Stačí navštíviť stránku **www.pomahameludom.sk** a postupovať podľa uvedených inštrukcií.

POTREBUJEM PORADIŤ, NA KOHO SA MÁM OBRÁTIŤ?

Nenašli ste potrebné informácie na webovej stránke **www.pomahameludom.sk**? Zavolajte na našu informačnú linku, ktorú spúšťame 6. apríla o 12:00. Operátori budú k dispozícii v pracovné dni od 6:00 do 22:00 na čísle **+421 2 2211 5656**.